Afgørelse nr. 1/2001 truffet af Den Blandede Komité EF-Færøerne

den 31. januar 2001

om gennemførelsesbestemmelser til tillægsprotokollen om veterinærspørgsmål til aftalen mellem Det Europæiske Fællesskab på den ene side og Danmarks regering og Færøernes landsstyre på den anden side

(2001/127/EF)

DEN BLANDEDE KOMITÉ EF-FÆRØERNE HAR -

under henvisning til aftalen i form af brevveksling mellem Det Europæiske Fællesskab på den ene side og Danmarks regering og Færøernes landsstyre på den anden side,

under henvisning til tillægsprotokollen om veterinærspørgsmål til aftalen mellem Det Europæiske Fællesskab på den ene side og Danmarks regering og Færøernes landsstyre på den anden side(1), særlig artikel 2,

under henvisning til forslag fra Kommissionen, og

ud fra følgende betragtninger:

(1) Parterne i tillægsprotokollen ønsker at opretholde den traditionelle samhandel med dyr og animalske produkter, hovedsagelig fiskerivarer, mellem Færøerne og Det Europæiske Fællesskab.

(2) Denne samhandel bør derfor finde sted under iagttagelse af Fællesskabets veterinærbestemmelser.

(3) På mødet på Færøerne den 14. til 16. marts 2000 henstillede Undergruppen vedrørende Veterinærspørgsmål, at der vedtages en liste over de EF-forskrifter, som Færøerne primært skal anvende inden den 1. februar 2001.

(4) Færøerne forpligter sig til at acceptere dyr og animalske produkter fra Fællesskabet i henhold til bestemmelserne om samhandelen inden for Fællesskabet, at anvende fællesskabsbestemmelserne for import af dyr og animalske produkter fra tredjelande og kun at sende dyr og animalske produkter til Det Europæiske Fællesskab i overensstemmelse med fællesskabsbestemmelserne -

TRUFFET FØLGENDE AFGØRELSE:

KAPITEL I

Almindelige bestemmelser

Artikel 1

1. Færøerne accepterer levende dyr og animalske produkter med oprindelse i Det Europæiske Fællesskab på de betingelser, der gælder for samhandelen inden for Fællesskabet.

2. Færøerne forpligter sig til at anvende de relevante fællesskabsbestemmelser på import af levende dyr og animalske produkter fra tredjelande.

3. Færøerne forpligter sig til kun at sende levende dyr og animalske produkter til Fællesskabets område under overholdelse af de betingelser, der er fastsat i denne afgørelse.

Artikel 2

Samhandelen mellem Færøerne og Det Europæiske Fællesskab

1. For eksport fra Det Europæiske Fællesskab til Færøerne gælder bestemmelserne i Rådets direktiv 90/425/EØF(2) og 89/662/EØF(3), som senest ændret, og gennemførelsesbestemmelserne hertil, der er fastsat i de relevante kommissionsbeslutninger.

2. For eksport fra Færøerne til Det Europæiske Fællesskab af levende dyr og animalske produkter, der er omfattet af denne afgørelse, gælder bestemmelserne i direktiv 90/425/EØF og 89/662/EØF, som senest ændret, og gennemførelsesbestemmelserne hertil, der er fastsat i de relevante kommissionsbeslutninger.

3. Færøerne accepterer - uden at dette indskrænker muligheden for at anvende artikel 10, stk. 1, i direktiv 90/425/EØF og artikel 9, stk. 1, i direktiv 89/662/EØF - de beskyttelsesforanstaltninger, der er vedtaget af Fællesskabet. Repræsentanter for Kommissionen og Færøerne fastlægger, hvordan udvekslingen af oplysninger skal tilrettelægges.

Artikel 3

Kontrol af levende dyr fra tredjelande

1. Kontrollen af levende dyr, der kommer fra tredjelande og er bestemt for Færøerne, foretages på grænsekontrolstederne af medlemsstaternes veterinærtjenester i de færøske myndigheders navn og på deres vegne.

2. Det edb-baserede kommunikationsnet mellem veterinærmyndighederne (ANIMO) anvendes, når det er relevant.

3. For al import af levende dyr til Færøerne udstedes der et grænsepassagedokument. Veterinærkontrollen skal finde sted, inden forsendelsesprocedurerne begynder. Når de levende dyr er blevet kontrolleret, skal den afgift der er fastsat i kapitel 2 i bilag C til Rådets direktiv 85/73/EØF(4), betales.

Artikel 4

Kontrol af animalske produkter fra tredjelande

1. Færøerne forpligter sig til at anvende betingelserne i Rådets direktiv 97/78/EF(5), som senest ændret, og gennemførelsesbestemmelserne hertil, der er fastsat i de relevante kommissionsbeslutninger.

2. De færøske myndigheder forpligter sig til at oprette et grænsekontrolsted for animalske produkter i Thorshavn. De færøske myndigheder forelægger Levnedsmiddel- og Veterinærkontoret et projekt til overvejelse. De meddeler Kommissionen, på hvilken dato det foreløbigt udvalgte grænsekontrolsted er funktionsdygtigt. Den endelige godkendelse af grænsekontrolstedet gives af Undergruppen vedrørende Veterinærspørgsmål senest to år efter denne dato.

Artikel 5

Finansiering af kontrol

Færøerne forpligter sig til at anvende betingelserne i direktiv 85/73/EØF, som senest ændret, på følgende områder:

- i bilag A, kapitel III, for fiskerivarer, der er omfattet af Rådets direktiv 91/493/EØF(6)

- i bilag B for at sikre gennemførelse af kontrollen af akvakulturdyr i henhold til Rådets direktiv 96/23/EF(7)

- i bilag C, kapitel I, med henblik på kontrollen af akvakulturdyr og animalske produkter, der er omfattet af direktiv 90/425/EØF

- i bilag A, kapitel II, for animalske produkter fra tredjelande.

Artikel 6

Gensidig bistand

Færøerne forpligter sig til at anvende betingelserne i Rådets direktiv 89/608/EØF(8).

Artikel 7

Informationssystemer

1. Færøerne deltager i det edb-baserede kommunikationsnet mellem veterinærmyndighederne (ANIMO). Repræsentanter for Kommissionen og Færøerne fastlægger, hvordan Færøernes deltagelse skal tilrettelægges.

2. Kommissionen underretter de færøske myndigheder om udviklingen og anvendelsen af systemet for sundhedskontrol ved grænsekontrolsteder ved indførsel fra tredjelande (SHIFT).

Artikel 8

Bestemmelserne i dette kapitel finder anvendelse, medmindre andet følger af de særlige bestemmelser i kapitel II.

KAPITEL II

Særlige bestemmelser

Artikel 9

Samhandelen med fiskerivarer

1. Færøerne forpligter sig til at anvende betingelserne i Rådets direktiv 91/493/EØF og 92/48/EØF(9), som senest ændret, og gennemførelsesbestemmelserne hertil, der er fastsat i de relevante kommissionsbeslutninger.

Betingelserne for kontrol på stedet i artikel 8 i direktiv 91/493/EØF er gældende for Færøerne.

2. Med hensyn til den identifikation, der er fastsat i kapitel VII første led, i bilaget til direktiv 91/493/EØF, anvender Færøerne "FO".

Med hensyn til meddelelse af lister over virksomheder og ændringer heraf anvender Færøerne artikel 7, stk. 3, i direktiv 91/493/EØF. Repræsentanter for Kommissionen og Færøerne fastlægger, hvordan udvekslingen af oplysninger skal tilrettelægges.

3. Færøerne er indforstået med at gennemføre de betingelser for import fra tredjelande, som i Fællesskabets forskrifter er fastsat herom.

Repræsentanter for Kommissionen og Færøerne fastlægger, hvordan listen over virksomheder og ændringerne af denne liste skal meddeles.

Artikel 10

Samhandelen med levende toskallede bløddyr

1. Færøerne forpligter sig til at anvende betingelserne i Rådets direktiv 91/492/EØF(10), som senest ændret, og gennemførelsesbestemmelserne hertil, som er fastsat i de relevante kommissionsbeslutninger.

Betingelserne for kontrol på stedet i artikel 6 i direktiv 91/492/EØF er gældende for Færøerne.

2. Med hensyn til meddelelse af lister over virksomheder og ændringer heraf anvender Færøerne artikel 5, stk. 1, litra a), og stk. 2, litra a), i direktiv 91/492/EØF. Repræsentanter for Kommissionen og Færøerne fastlægger hvordan udvekslingen af oplysninger skal tilrettelægges.

3. Færøerne er indforstået med at gennemføre de betingelser for import fra tredjelande, som i Fællesskabets forskrifter er fastsat herom.

Repræsentanter for Kommissionen og Færøerne fastlægger, hvordan listen over virksomheder i henhold til direktiv 91/492/EØF og ændringerne af denne liste skal meddeles.

Artikel 11

Samhandelen med akvakulturprodukter

1. Kontrolforanstaltninger

Færøerne forpligter sig til at anvende foranstaltninger i henhold til Rådets direktiv 93/53/EØF(11), som senest ændret, og gennemførelsesbestemmelserne hertil, der er fastsat i de relevante kommissionsbeslutninger.

Færøerne opretter et nationalt referencelaboratorium. Indtil det er sket, forpligter Færøerne sig til at have en ordning med et nationalt referencelaboratorium i henhold til artikel 12, stk. 4, i direktiv 93/53/EØF. Færøerne bekræfter snarest muligt en sådan ordning over for Kommissionen.

Færøerne forelægger beredskabsplaner i henhold til artikel 15 i direktiv 93/53/EØF for Undergruppen vedrørende Veterinærspørgsmål til godkendelse. Senere ajourføringer godkendes af Kommissionen efter underretning af medlemsstaterne i Den Stående Veterinærkomité.

Betingelserne for kontrol på stedet i artikel 16 i direktiv 93/53/EØF er gældende for Færøerne.

2. Anmeldelse af dyresygdomme

Med hensyn til fiskesygdomme (for øjeblikket infektiøs lakseanæmi (ISA) og infektiøs hæmatopoietisk nekrose (IHN)) gennemfører Færøerne Rådets direktiv 82/894/EØF(12). Repræsentanter for Kommissionen og Færøerne fastlægger, hvordan Færøernes deltagelse i edb-systemet til anmeldelse af dyresygdomme (ADNS) skal tilrettelægges.

3. Handel med og afsætning af akvakulturdyr og -produkter

Færøerne forpligter sig til at anvende foranstaltningerne i henhold til Rådets direktiv 91/67/EØF(13) som senest ændret, og gennemførelsesbestemmelserne hertil, der er fastsat i de relevante kommissionsbeslutninger.

Med hensyn til indrømmelser af status i henhold til direktiv 91/67/EØF gælder følgende procedure:

- Færøerne forelægger anmodningen med alt relevant bevismateriale for Undergruppen vedrørende Veterinærspørgsmål.

- Undergruppen vedrørende Veterinærspørgsmål godkender anmodningen.

- Senere ajourføringer godkendes af Kommissionen efter underretning af medlemsstaterne i Den Stående Veterinærkomité.

Behandlingen af en eventuel anmodning fra Færøerne vedrørende Færøernes status med hensyn til infektiøs lakseanæmi, egtvedsyge og infektiøs hæmatopoietisk nekrose vil finde sted efter de samme kriterier som dem, der gælder for tilsvarende anmodninger fra medlemsstaterne.

Betingelserne for kontrol på stedet i artikel 22 i direktiv 91/67/EØF er gældende for Færøerne.

4. Import fra tredjelande

Færøerne er indforstået med at gennemføre de betingelser for import fra tredjelande, som i Fællesskabets forskrifter er fastsat herom.

Artikel 12

Samhandelen med fiskemel til fremstilling af foder

1. Afsætning

Færøerne forpligter sig til at anvende betingelserne i Rådets direktiv 90/667/EØF(14), som senest ændret, og gennemførelsesbestemmelserne hertil, der er fastsat i de relevante kommissionsbeslutninger.

Betingelserne for kontrol på stedet i artikel 12 i direktiv 90/667/EØF er gældende for Færøerne.

Med hensyn til meddelelse af lister over virksomheder og ændringer heraf anvender Færøerne artikel 11 i direktiv 90/667/EØF. Repræsentanter for Kommissionen og Færøerne fastlægger, hvordan udvekslingen af oplysninger skal tilrettelægges.

2. Handel

Bestemmelserne i kapitel 6, afsnit I, litra A, andet led, i bilag 1 til Rådets direktiv 92/118/EØF(15) finder anvendelse.

3. Import fra tredjelande

Færøerne er indforstået med at gennemføre de betingelser for import fra tredjelande, der i Fællesskabets forskrifter er fastsat herom.

Repræsentanter for Kommissionen og Færøerne fastlægger, hvordan de relevante oplysninger skal meddeles.

Artikel 13

Kontrol med restkoncentrationer, forbud mod anvendelse af bestemte hormonale stoffer og beta-agonister og anvendelse af foderlægemidler

1. For Færøernes vedkommende omfatter husdyrbrug i henhold til Rådets direktiv 96/22/EF(16), 96/23/EF og 90/167/EØF(17) kun akvakultur.

2. Færøerne forpligter sig til at anvende betingelserne i direktiv 96/22/EF, 96/23/EF og 90/167/EØF, som senest ændret, og gennemførelsesbestemmelserne hertil, der er fastsat i de relevante kommissionsbeslutninger.

3. Færøerne er indforstået med at gennemføre de betingelser for import fra tredjelande, der i Fællesskabets forskrifter er fastsat herom.

4. Repræsentanter for Kommissionen og Færøerne fastlægger, hvordan de relevante oplysninger skal forelægges.

5. Færøerne forelægger planer i henhold til direktiv 96/23/EF for Undergruppen vedrørende Veterinærspørgsmål til godkendelse. Senere ajourføringer godkendes af Kommissionen efter underretning af medlemsstaterne i Den Stående Veterinærkomité.

Betingelserne for kontrol på stedet i artikel 21 i direktiv 96/23/EF er gældende for Færøerne.

Artikel 14

Samhandelen med andre produkter

Færøerne forpligter sig til for uforarbejdet fåreuld at anvende betingelserne i kapitel XV i bilag 1 til direktiv 92/118//EØF, som senest ændret, og gennemførelsesbestemmelserne hertil, der er fastsat i de relevante kommissionsbeslutninger.

KAPITEL III

Afsluttende bestemmelser

Artikel 15

1. Færøerne forpligter sig til at opfylde betingelserne i kapitel I og II inden den 1. februar 2001.

2. Senest den 31. december 2000 underretter Færøerne Kommissionen om, at Færøerne har taget de nødvendige skridt til at gennemføre denne afgørelse.

3. Hvis Færøerne får uforudsete vanskeligheder, underretter Færøerne Kommissionen herom inden den 1. september 2000. Den blandede komité overvejer spørgsmålet med henblik på at ændre denne afgørelse.

Artikel 16

Denne afgørelse træder i kraft den første dag i måneden efter vedtagelsen.

Udfærdiget i Bruxelles, den 31. januar 2001.

For den blandede komité

Richard Van Raan

Formand

(1) EFT L 305 af 30.11.1999, s. 26.

(2) EFT L 224 af 18.8.1990, s. 29.

(3) EFT L 395 af 30.12.1989, s. 13.

(4) EFT L 32 af 5.2.1985, s. 14.

(5) EFT L 24 af 30.1.1998, s. 9.

(6) EFT L 268 af 24.9.1991, s. 15.

(7) EFT L 125 af 23.5.1996, s. 10.

(8) EFT L 351 af 2.12.1989, s. 34.

(9) EFT L 187 af 7.7.1992, s. 41.

(10) EFT L 268 af 24.9.1991, s. 1.

(11) EFT L 175 af 19.7.1993, s. 23.

(12) EFT L 378 af 31.12.1982, s. 58.

(13) EFT L 46 af 19.2.1991, s. 1.

(14) EFT L 363 af 27.12.1990, s. 51.

(15) EFT L 62 af 15.3.1993, s. 49.

(16) EFT L 125 af 23.5.1996, s. 3.

(17) EFT L 92 af 7.4.1990, s. 42.